KIRJALLINEN KYSYMYS P-0322/03 esittäjä(t): Karla Peijs (PPE-DE) komissiolle. Guyana-aloite.



Virallinen lehti nro 268 E , 07/11/2003 s. 0093 - 0094



KIRJALLINEN KYSYMYS P-0322/03 esittäjä(t): Karla Peijs (PPE-DE) komissiolle (4. helmikuuta 2003) Aihe: Guyana-aloite Onko komissio tietoinen maailman luonnon monimuotoisuutta suojaavan Guyanan alueen tärkeydestä ja sen merkityksestä maailmanlaajuisena hiilidioksidinieluna sekä yhtenä suurimmista makean veden varastoista sekä sen tärkeydestä alueella asuville monille alkuperäiskansoille? EU on mukana luonnon monimuotoisuutta koskevan yleissopimuksen, ilmastonmuutossopimuksen ja aavikoitumissopimuksen kaltaisissa kansainvälisissä sopimuksissa ja siksi velvoitettu panemaan niiden tavoitteet täytäntöön. Vesialoitteesta on tullut yksi tärkeimmistä elementeistä kestävään kehitykseen tähtäävässä ohjelmassa. Guyanan alue on tässä suhteessa yksi tärkeimmistä alueista maailmassa. Näiden tavoitteiden valossa on syytä kysyä mihin toimiin komissio on ryhtynyt turvatakseen Guyanan alueen luonnon ja ympäristön säilymisen jälkipolville? Mitä tavoitteita AKT- ja ALA-maiden kehitysapuohjelmilla on Guyanan alueen maiden suhteen, ja millaisia niiden luontoa ja ympäristöä turvaavia toimia näillä ohjelmilla rahoitetaan? Onko komissio tietoinen maailman luonnonsuojeluliiton Hollannin osaston (NCIUCN), kansainvälisen eläintensuojeluliiton (IFAW), maailman lainsäätäjien ympäristöjärjestön (GLOBE) ja Euroopan Amazonia-työryhmän (EWGA) käynnistämästä Guyana-aloitteesta, jonka tavoitteena on edistää luonnon ja ympäristön säilyttämistä alueen asukkaita ja koko maailmaa varten, ja aikooko komissio tukea tätä tärkeää aloitetta poliittisesti ja taloudellisesti? Margot Wallströmin komission puolesta antama vastaus (28. helmikuuta 2003) Komissio on täysin tietoinen Guyanan alueen merkityksestä yhtenä maailman suurimmista jäljellä olevista yhtenäisistä trooppisista metsäalueista. Arvioiden perusteella alueella voi olla jopa 10 prosenttia maailman makeasta vedestä, ja vesistöt laskevat Amazoniin ja Orinocoon sekä suoraan Atlanttiin. Komissio tukee täysin Rion yleissopimuksen tavoitteita ja keskustelee usein niiden toteuttamisesta kehittyvien maiden kanssa. Yhteisön toiminta perustuu kuitenkin täysin kumppanuuden periaatteeseen, ja painotuksista sovitaan vuoropuhelussa kyseisten maiden kanssa. Koska Guyanan alueen metsäalueet ovat harvaan asuttuja ja niiden maaperä on pääosin huonoa, hallitukset eivät yleensä ole pitäneet niitä yhteisön kanssa tehtävän kehitysyhteistyön painopistealueina. Komissio on mahdollisuuksien mukaan ottanut ne aktiivisesti esille ja tukenut kestävää metsänhoitoa ja suojelutoimintaa alueella erityisesti trooppisten metsien budjettikohdan avulla. Yhteisö on rahoittanut muun muassa seuraavia toimia alueella: - Iwokraman kansainvälisen sademetsien suojelu- ja kehittämiskeskuksen tukeminen Guyanassa - Brasilian Amapán osavaltion ympäristöviraston tukeminen Brasilian Amazonin suojelemisen kokeiluohjelman (PPG7) luonnonvarapolitiikkaohjelmasta - Kolumbialaisen kansalaisjärjestön COAMAn tukeminen Kolumbiassa ja Venezuelassa toteutettavassa hankkeessa, johon kuuluu myös Matavenin metsä Guyanan alueen ekosysteemissä - Alkuperäiskansojen järjestöjen tukeminen Venezuelassa ihmisoikeuksien budjettikohdasta (International Working Group for Indigenous Affairs). Sekä Aasian ja Latinalaisen Amerikan (ALA) että Afrikan, Karibian ja Tyynenmeren alueen valtioiden (AKT) budjettikohdista myönnettävän kehitysyhteistyön (Euroopan kehitysrahaston EKR:n) ensisijaiset kohteet on kuvattu alueellisissa ja maakohtaisissa strategia-asiakirjoissa, jotka ovat julkisesti saatavilla Europa-verkkosivustolla. Luonnonvarojen hallinnointi mainitaan Kolumbian ja Brasilian maakohtaisissa strategioissa sekä Andien yhteisön aluestrategiassa. Komissio on tietoinen Guyanan alueen aloitteesta ja on ollut epävirallisesti yhteydessä eräisiin siinä mukana oleviin järjestöihin. Komissio on valmis harkitsemaan sekä taloudellista että poliittista tukea, jos kyseiset maat sitä pyytävät, esimerkiksi maakohtaisten ja alueellisten strategia-asiakirjojen tulevien tarkistusten yhteydessä. AKT-maiden metsiin liittyvää toimintaa Guyanan alueella aiotaan lisäksi tukea yhdeksännestä EKR:stä, josta on varattu kuuden miljoonan euron määräraha AKT:n sisäinen/luonnonvarat. Tuen tarkka luonne riippuu tutustumismatkasta, joka tehdään alueelle lähikuukausina, ja asiaan osallisten AKT-maiden kanssa käytävien keskustelujen tuloksista. Komissio uskoo kuitenkin, että suurin osa summasta voitaisiin käyttää Iwokraman sekä Guyanan alueen toimintojen tukemiseen. Yhteensovittaminen ja synergia Guyanan alueen aloitteen ja muiden avustustahojen strategioiden ja toimintojen kanssa varmistetaan. Myöhemmin tänä vuonna julkistetaan ehdotuspyyntö trooppisten metsien budjettikodasta. Siihen soveltuvat myös kansalaisjärjestöjen ehdotukset. Tässä yhteydessä voidaan esittää myös Guyanan aluetta koskevia ehdotuksia, jotka täyttävät ehdotuspyynnölle asetettavat ensisijaisuuskriteerit.